SL Uradni list Evropske unije L 122/7

UREDBA SVETA (ES) št. 509/2007

z dne 7. maja 2007

o vzpostavitvi večletnega načrta za trajnostno izkoriščanje staleža morskega lista v zahodnem Rokavskem prelivu

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta (1),

ob upoštevanju naslednjega:

(1) Nedavno znanstveno mnenje Mednarodnega sveta za raziskovanje morja (ICES) navaja, da je stalež morskega lista na območju ICES VIIe zaradi ribolovne smrtnosti, ki je zmanjšala količine odraslih rib v morju, dosegel točko, ko se ta stalež mogoče ne bo mogel sam obnoviti z razmnoževanjem in mu zato grozi izumrtje.

(2) Treba bi bilo sprejeti ukrepe za vzpostavitev večletnega načrta upravljanja ribištva za stalež morskega lista v zahodnem Rokavskem prelivu.

(3) Cilj načrta je zagotoviti takšno izkoriščanje staleža morskega lista v zahodnem Rokavskem prelivu, ki bo omogočalo trajnostne gospodarske, okoljske in družbene pogoje.

(4) Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (2) med drugim določa, da Skupnost za uresničitev tega cilja uporabi previdnostni pristop pri sprejemanju ukrepov za varovanje in ohranjevanje staleža, za zagotavljanje njegovega trajnostnega izkoriščanja in za zmanjšanje vpliva ribolova na morske ekosisteme. Prizadeva si prispevati k postopnemu izvajanju na ekosistemu temelječega pristopa do upravljanja ribištva in pripomoči k učinkovitim ribolovnim dejavnostim v okviru rentabilne ter konkurenčne ribiške industrije ob zagotavljanju zadovoljivega življenjskega standarda in ob upoštevanju interesov potrošnikov.

(5) Za dosego tega cilja je treba stalež morskega lista v zahodnem Rokavskem prelivu vrniti v varne biološke meje z zmanjšanjem stopnje ribolovne smrtnosti ter ga upravljati tako, da se ohrani reproduktivna zmogljivost staleža v celoti in zagotovi visok dolgoročni donos.

(6) Znanstveni, tehnični in gospodarski odbor za ribištvo je sporočil, da ribolovna smrtnost, ki znaša 0,27, ustreza visokemu dolgoročnemu donosu in ne ogroža reproduktivne zmogljivosti staleža.

(7) Takšen nadzor ribolovne smrtnosti je mogoče doseči z vzpostavitvijo ustrezne metode za določitev ravni celotnega dovoljenega ulova (TAC) in sistema, s katerim se ribolovni napor za te staleže omeji v takšni meri, da ni verjetno pričakovati prekoračitve celotnega dovoljenega ulova.

(8) Poleg ukrepov, določenih v Uredbi Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike (3), je treba za zagotovitev skladnosti z ukrepi, določenimi v tej uredbi, vključiti dodatne ukrepe nadzora.

(9) V prvi fazi v letih 2007, 2008 in 2009 se večletni načrt šteje za obnovitveni načrt, zatem pa za načrt upravljanja v smislu členov 5 in 6 Uredbe (ES) št. 2371/2002 –

SPREJEL NASLEDNJO UREDBO:

POGLAVJE I

PODROČJE UREJANJA IN CILJI

Člen 1

Področje urejanja

1. Ta uredba določa večletni načrt trajnostnega izkoriščanja staleža morskega lista v zahodnem Rokavskem prelivu (v nadaljnjem besedilu „morski list zahodnega Rokavskega preliva“).

2. Za namene te uredbe „zahodni Rokavski preliv“ pomeni območje morja VIIe v skladu z razmejitvijo Mednarodnega sveta za raziskovanje morja.

Člen 2

Cilj

1. Večletni načrt zagotavlja trajnostno izkoriščanje staleža morskega lista zahodnega Rokavskega preliva.

2. Ta cilj se uresniči tako, da ribolovna smrtnost doseže in ostane na stopnji 0,27 za ustrezno starostno skupino.

POGLAVJE II

CELOTNI DOVOLJENI ULOVI

Člen 3

Postopek za določanje celotnih dovoljenih ulovov (TAC)

1. Za leta 2007, 2008 in 2009 Svet na podlagi predloga Komisije s kvalificirano večino vsako leto določi TAC za morski list zahodnega Rokavskega preliva, in sicer na tisti stopnji ulova, ki je glede na znanstveno oceno Znanstvenega, tehničnega in gospodarskega odbora za ribištvo (STECF) višja izmed:

(a) tistega TAC, katerega veljavnost bo omogočila 20 % zmanjšanje stopnje ribolovne smrtnosti v letu 2007 v primerjavi s povprečno stopnjo ribolovne smrtnosti v letih 2003, 2004 in 2005, kakor je pred kratkim ocenil STECF;

(b) tistega TAC, katerega veljavnost bo omogočila stopnjo ribolovne smrtnosti, določeno v členu 2(2).

2. Za leta 2010, 2011 in 2012 Svet na podlagi predloga Komisije s kvalificirano večino vsako leto določi TAC za morski list zahodnega Rokavskega preliva, in sicer na tisti stopnji ulova, ki je glede na znanstveno oceno STECF višja izmed:

(a) tistega TAC, katerega veljavnost bo omogočila 15 % zmanjšanje stopnje ribolovne smrtnosti v letu 2010 v primerjavi s povprečno stopnjo ribolovne smrtnosti v letih 2007, 2008 in 2009, kakor je pred kratkim ocenil STECF;

(b) tistega TAC, katerega veljavnost bo omogočila stopnjo ribolovne smrtnosti, določeno v členu 2(2).

3. Za leto 2013 in naslednja leta Svet na podlagi predloga Komisije s kvalificirano večino vsako leto določi TAC za morski list zahodnega Rokavskega preliva, in sicer na takšni stopnji ulova, ki bo glede na znanstveno oceno STECF omogočil stopnjo ribolovne smrtnosti iz člena 2(2).

4. Če STECF sporoči, da do 31. decembra 2012 ni bila dosežena stopnja ribolovne smrtnosti, določena v členu 2(2), se ne glede na odstavek 3 za leta 2013, 2014 in 2015 smiselno uporabi odstavek 2, odstavek 3 pa se smiselno uporablja od leta 2016.

Člen 4

Omejitve nihanj TAC

V prvem letu uporabe te uredbe se uporabljajo naslednja pravila:

(a) če bi uporaba člena 3 povzročila prekoračitev TAC za več kot 15 % v primerjavi s TAC predhodnega leta, Svet sprejme TAC, ki ni več kot 15 % višji od TAC predhodnega leta;

(b) če bi uporaba člena 3 povzročila več kot 15 % nižji TAC v primerjavi s TAC predhodnega leta, Svet sprejme TAC, ki ni več kot 15 % nižji od TAC predhodnega leta.

POGLAVJE III

OMEJITEV RIBOLOVNEGA NAPORA

Člen 5

Omejitev napora

1. TAC iz poglavja II se dopolnijo s sistemom omejitve ribolovnega napora na podlagi geografskega območja in skupin ribolovnega orodja ter s tem povezanimi pogoji za uporabo teh ribolovnih možnosti, določenih v Prilogi IIc Uredbe Sveta (ES) št. 41/2007 z dne 21. decembra 2006 o določitvi ribolovnih možnosti za leto 2007 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti, in za plovila Skupnosti v vodah, kjer so potrebne omejitve ulova (4).

2. Svet določi s kvalificirano večino in na podlagi predloga Komisije največje število dni na morju za plovila, ki so prisotna v zahodnem Rokavskem prelivu in uporabljajo vlečne mreže z velikostjo mrežnih očes enako ali večjo od 80 mm, in za plovila v Rokavskem prelivu, ki uporabljajo mirujoče mreže z velikostjo mrežnih očes enako ali manjšo od 220 mm.

3. Največje število dni na morju iz odstavka 2 se prilagodi v enakem razmerju kot prilagoditev ribolovne smrtnosti iz člena 3.

4. Ne glede na odstavek 3 se stopnja ribolovnega napora, ki se določi posebej za leto 2008 oziroma 2009, ohrani na enaki stopnji, kot je bila določena za leto 2007.

POGLAVJE IV

SPREMLJANJE, INŠPEKCIJA IN NADZOR

Člen 6

Dovoljeno odstopanje

Z odstopanjem od člena 5(2) Uredbe Komisije (EGS) št. 2807/83 z dne 22. septembra 1983 o podrobnih pravilih za evidentiranje podatkov o ulovu rib držav članic (5) je pri oceni količin v kilogramih žive teže morskega lista zahodnega Rokavskega preliva na krovu plovil dovoljeno 8 % odstopanje glede na količine, vpisane v ladijskem dnevniku. Če zakonodaja Skupnosti ne določa nobenih pretvorbenih faktorjev, se uporablja pretvorbeni faktor, ki ga sprejme država članica zastave, pod katero pluje plovilo.

Člen 7

Predhodno uradno obvestilo

Poveljnik ribiškega plovila Skupnosti, ki je bilo prisotno v zahodnem Rokavskem prelivu, ali njegov predstavnik, ki želi pretovoriti katero koli količino morskega lista, hranjeno na krovu, ali iztovoriti katero koli količino morskega lista v pristanišču ali mestu iztovarjanja tretje države, najmanj 24 ur pred pretovarjanjem ali iztovarjanjem v tretji državi sporoči pristojnim organom države članice zastave naslednje podatke:

(a) ime pristanišča ali mesta iztovarjanja;

(b) predvideni čas prihoda v navedeno pristanišče ali na mesto iztovarjanja;

(c) količine v kilogramih žive teže vseh vrst rib, od katerih jih je več kot 50 kg hranjenih na krovu.

Člen 8

Ločeno skladiščenje morskega lista

1. Na krovu ribiškega plovila Skupnosti je prepovedano v posameznih zabojnikih hraniti kakršno koli količino morskega lista, pomešano s katero koli drugo vrsto morskih organizmov.

2. Poveljniki ribiških plovil Skupnosti inšpektorjem držav članic zagotovijo pomoč, s katero bo mogoče navzkrižno preveriti količine, navedene v ladijskem dnevniku, in ulove morskega lista, hranjene na krovu.

Člen 9

Prevoz morskega lista

1. Pristojni organi države članice lahko zahtevajo, da se kakršna koli količina morskega lista, ki presega 300 kg, ujetega v zahodnem Rokavskem prelivu in prvič iztovorjenega v navedeni državi članici, stehta v prisotnosti kontrolorjev, preden se odpelje iz pristanišča prvega iztovarjanja.

2. Z odstopanjem od člena 13 Uredbe (EGS) št. 2847/93 se količinam morskega lista nad 300 kg, ki se prepeljejo na mesto, ki ni mesto iztovarjanja ali uvoza, priloži kopija ene od deklaracij, predvidenih v členu 8(1) Uredbe (EGS) št. 2847/93, ki se nanaša na količino prepeljanega morskega lista. Izjema, predvidena v členu 13(4)(b) Uredbe (EGS) št. 2847/93, se ne uporablja.

Člen 10

Posebni program spremljanja

Z odstopanjem od člena 34c(l) Uredbe (EGS) št. 2847/93 lahko posebni program spremljanja zadevnih staležev morskega lista traja več kot dve leti.

POGLAVJE V

KONČNE DOLOČBE

Člen 11

Ocena ukrepov za upravljanje staležev

Komisija pridobi znanstveno mnenje STECF o stopnji napredka v smeri ciljev načrta upravljanja v tretjem letu uporabe te uredbe in vsako naslednje tretje leto uporabe te uredbe.

Komisija po potrebi predlaga ustrezne ukrepe, Svet pa s kvalificirano večino odloči o drugih ukrepih za doseganje cilja, opredeljenega v členu 2. Zlasti lahko Svet spremeni stopnjo ribolovne smrtnosti, določeno v členu 2(2), s kvalificirano večino in na podlagi predloga Komisije ter po posvetovanju z Evropskim parlamentom.

Člen 12

Posebne okoliščine

Če STECF meni, da ima velikost drstilnega staleža morskega lista zahodnega Rokavskega preliva zmanjšano reproduktivno zmogljivost, Svet odloči s kvalificirano večino na podlagi predloga Komisije o TAC, ki je nižji od TAC, določenega v členih 3 in 4, ter o ukrepih nadzora ribolovnega napora, ki so drugačni od tistih iz člena 5.

Člen 13

Evropski sklad za ribištvo

V skladu s členom 3(1) se večletni načrt šteje v letih 2007, 2008 in 2009 za obnovitveni načrt v smislu člena 5 Uredbe (ES) št. 2371/2002 in za namene člena 21(a)(i) Uredbe (ES) št. 1198/2006 (6). Nato se večletni načrt šteje za načrt upravljanja v smislu člena 6 Uredbe (ES) št. 2371/2002 in za namene člena 21(a)(iv) Uredbe (ES) št. 1198/2006.

Člen 14

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. maja 2007 Za Svet Predsednik H. SEEHOFER

(1) UL C 33 E, 9.2.2006, str. 495.

(2) UL L 358, 31.12.2002, str. 59.

(3) UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 1967/2006 (UL L 409, 30.12.2006, str. 9).

(4) UL L 15, 20.1.2007, str. 1. Uredba, kakor je bila spremenjena z Uredbo Komisije (ES) št. 444/2007 (UL L 106, 24.4.2007, str. 22).

(5) UL L 276, 10.10.1983, str. 1. Uredba, kakor je bila nazadnje spremenjena z Uredbo (ES) št. 1804/2005 (UL L 290, 4.11.2005, str. 10).

(6) UL L 223, 15.8.2006, str. 1.